Ingenieur gevonnis oor kinderpornografieArgieffoto Andries Petrus Retief (37) is ŉ opgeskorte vonnis van agt jaar tronkstraf opgelê in die hof vir seksuele misdrywe in Parow. Landdros Amanda van Leeft het saam met die staatsaanklaer Herculine Swart en Leon van der Merwe, Retief se regsverteenwoordiger, gestem dat daar omstandighede is wat ŉ opgeskorte vonnis regverdig. Retief is ŉ eerste oortreder en het skuldig gepleit op 2 130 aanklagte wat verband jou met die besit en vervaardiging van kinderpornografie. Retief se dade het aan die lig gekom nadat ŉ familievriend die huis waar Retief saam met sy vrou en gesin gewoon het, opgepas het. Retief het sy internetwagwoord vir die vriend gegee waarna die vriend op Retief se skootrekenaar op die foto’s en video’s afgekom het. Volgens die klagstaat was daar pornografiese materiaal van die familievriend en ander egpare wat hy ken, se kinders op die skootrekenaar. Die vriend het een van die egpare in kennis gestel daarvan, waarna Retief in hegtenis geneem is. Volgens landdros Van Leeft het Retief se inhegtenisname daartoe gelei dat hy tot die besef gekom het dat hy ernstige emosionele probleme het en dringend sielkundige behandeling nodig het. Sy het gesê Retief het dadelik met behandeling begin en dat die behandeling steeds voortduur. Volgens Van Leeft het Retief berou getoon en onmiddellik met behandeling begin en het dit tot gevolg gehad dat hy nie die maksimum vonnis ontvang het nie.